**РЕШЕНИЕ № ПВ–6–ПР/2017 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

**Р Е Ш И Х**

**да не се извършва** оценка на въздействието върху околната среда за

**инвестиционно предложение**: **„Изграждане на обект за ремонтни дейности на машини за хранително-вкусовата промишленост и за поръчково производство на резервни метални части /включващо изграждане на сондажен кладенец/“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в ПИ №030068, землище на с. Браниполе, Община Родопи, обл. Пловдив.

**Възложител:** **„САМИ МСД“ ЕООД,** ЕИК: 131061625, гр. София, р-н „Възраждане“, ул. „Княз Борис I” № 148

**Характеристика на инвестиционното предложение:**

Инвестиционното предложение предвижда изграждане на обект за ремонтни дейности на машини за хранително-вкусовата промишленост и за поръчково производство на резервни метални части /включващо изграждане на сондажен кладенец/. Предвижда се промяна предназначението на имот №030068 – „земеделска земя”, и образуването на два нови УПИ I 030068 и УПИ II 030068 – „за застрояване”, като за всяко УПИ се предвижда изграждане по една двуетажна сграда с идентична дейност, с приблизителни площи 2 700 кв.м. и 2 100 кв.м.

В новоизградените сгради ще се реализира ремонт на машини за хранително-вкусовата промишленост и производство на резервни метални части. Ще се обработват заготовки от черни и цветни метали, които ще се закупуват от търговската мрежа.

В предприятията ще бъдат обособени производствена част, офисна част и санитарно-битови помещения за обслужващия производството персонал. Производствената част ще се разполага на две основни работни пространства.

В едното от тях ще се извършва ремонтът на машините. Ще се осъществяват процеси на разглобяване, почистване на части и възли, дефектиране (преценка за обработка или подмяна на резервни части). Ще последват процеси на обработка или производство на резервни части и елементи. След приключване на ремотните дейности машините ще бъдат сглобявани, боядисвани и предавани на фирмата – поръчител. Ремонтът на машините за хранително-вкусовата промишленост, тяхното разглобяване и последващо сглобяване ще се осъществяват ръчно.

Във връзка с дейностите по боядисване ще бъде обособена бояджийна камера. Ще бъдат използвани бои на водна основа. Не се предвижда използването на органични разтворители.

В другото работно пространство ще се осъществява производство на метални части, което ще бъде организирано в две зони: с универсални и с автоматизирани машини. Обработките ще включват дейности по рязане, разстъргване, фрезоване, струговане, пробиване, шлайфане, полиране. Процесите ще се осъществяват механизирано от стругове, фрези, шлайфове и други машини. Произведените детайли ще бъдат малогабаритни.

Предвижда се обособяването на складова част, в която ще се складират заготовките за производство на резервните части и произведените такива до предаването на клиента.

Предвижда се капацитетът на производство да бъде около 10 т./год. обработени заготовки. Персоналът в предприятията ще се състои от 60 човека.

При експлоатацията на предмета на ИП ще се използват и съхраняват химични вещества и смеси в количества, непревишаващи един тон на година.

Не се предвижда изграждане на вътрешни улици и алеи. Ще бъде изграден паркинг във всеки имот, обслужващ по отделно всяка една от сградите. Транспортният достъп до обектите ще се осъществява посредством имоти № 030159 и № 030151, разположени източно и западно, за които Общински съвет „Родопи”-Пловдив е дал предварително съгласие (Решение № 017/28.01.2016г.) за утвърждаване на трасе за транспортен достъп до обекта и за провеждане на процедура за промяна на предназначението на части от упоменатите имоти в „път с трайна настилка”. Южно от имотите се намира съществуващ път.

Водоснабдяването на обектите ще се осъществява от подземен източник, чрез изграждане на две водовземни съоръжения с дълбочина до 25м. За питейни нужди ще се осигурява бутилирана минерална вода.

От двата обекта ще се формират само битово – фекални води. Предвижда се монтиране на водоплътни изгребни резервоари с необходимата вместимост, съобразени с количеството на формираните отпадъчни битово-фекални води, като периодично ще се извозват със специализирана техника до най-близката ПСОВ на базата на сключен договор.

Електроснабдяването на обектите ще се осъществи чрез връзка със съществуващата електропреносна мрежа на населеното място, посредством трафопост.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС. Съгласно разпоредбата на чл.93, ал.1, т.1 от ЗООС инвестиционното предложение подлежи на процедура по преценяване на необходимостта от извършване на ОВОС.

Имота, в които се предвижда да се реализира инвестиционното предложение не попада в границите на защитени зони от мрежата НАТУРА 2000 и в защитени територии, съгласно Закона за защитените територии. Най-близо до местоположението на предвиденото за реализиране инвестиционно предложение е защитена зона: BG0001033 „Брестовица” за опазване на природните местообитания и на дивата флора и фауна, приета от МС с Решение №122/02.03.2007 г. (ДВ бр.21/2007 г.). До момента защитената зона не е обявена със заповед.

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл.31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитените зони, поради следните

**мотиви:**

**I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Всички дейности по време на реализацията на инвестиционното предложение ще се осъществяват единствено в границите, определени за ползване и няма да излизат с влиянието си извън тях. Предвижда се изпълнението на стандартни за такъв тип строителство дейности – изкопни, кофражни, армировъчни, бетонови и монтажни, нанасяне на настилки. Предвижда се сградите да бъдат двуетажни, с основни конструктивни елементи - термопанели.

* От двата обекта ще се формират само битово – фекални води. С цел опазване на водите и почвите от замърсяване се предвижда монтиране на водоплътни изгребни резервоари с необходимата вместимост, съобразени с количеството на формираните отпадъчни битово-фекални води. Очакваните количества битови отпадъчни води са Qмах.ден.=10 м3/д., като периодично ще се извозват със специализирана техника до най-близката ПСОВ на базата на сключен договор. Предвид това, не се очаква замърсяване на повърхностни и подземни води.
* Предвидените сондажни кладенеци ще бъдат изградени след получаване на разрешително за ползване на воден обект с изграждане на водовземно съоръжение за подземни води от БД ИБР Пловдив.
* По време на строителните дейности на производствената база ще се генерират различни по вид и количество отпадъци. Организацията по събирането и извозването на отпадъците от различно естество по време на строителството и експлоатацията, ще се извършва, съобразно нормативните изисквания на *Закона за управление на отпадъците.*
* При нормално изпълнение и спазване на всички изисквания за експлоатация на обекта, рискът от инциденти ще е минимален.

**II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Имот № 030068, в който ще се реализира ИП е разположен в местност „Нешовица”, землището на с. Браниполе и за него се предвижда процедура за промяна на предназначението на земята от „земеделска” и образуването на два нови УПИ I 030068 и УПИ II 030068 – „за застрояване”.

● С писмо изх. № КД-04-324/13.10.2016г. БД ИБР Пловдив е дала заключение за допустимост на инвестиционното предложение от гледна точка на ПУРБ на ИБР и постигане на целите на околната среда.

* Имота не попада в СОЗ около водоизточници и съоръжения за питейно – битово водоснабдяване.
* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.

**III. Способността за асимилация на екосистемата в естествената околна среда**:

* Инвестиционното предложение е предвидено да се реализира извън границите на защитена зона от мрежата НАТУРА 2000, поради което с реализацията му не се очаква пряко унищожаване, увреждане или влошаване състоянието на видовете, предмет на опазване на най-близката защитена зона BG0001033 „Брестовица”
* Предвид характера на дейността и отдалечеността на имотите от защитената зона, няма вероятност реализацията на ИП да доведе до безпокойство на видовете, предмет на опазване и до намаляване на благоприятното им природозащитно състояние.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху защитената зона и нейните елементи.

**IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* Териториалният обхват на въздействие в резултат на изграждането и експлоатацията на горецитираното инвестиционното предложение е ограничен и локален в рамките на площадката.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* От реализацията, както и от последващата експлоатация на инвестиционното предложение не се очаква да има трансгранични въздействия.
* С писмо изх. № 8327/29.12.2016г. РЗИ- Пловдиве определила, че не се очаква здравен риск за работещите на площадката и пребиваващите в съседните имоти при реализация на инвестиционното намерение.
* Съгласно представената информация, в обекта се предвижда използване на опасни химични вещества и смеси в количества под 1 тон, от което следва, че обектът не се класифицира като предприятие/съоръжение с нисък или висок рисков потенциал.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

**V. Обществен интерес към предложението за строителство, дейности или технологии :**

* Съгласно изискванията на чл. 4, ал. 2 от Наредбата за ОВОС, възложителят е уведомил писмено за инвестиционното си намерение Община Родопи и Кметство с. Браниполе.
* В изпълнение на изискванията на чл. 6, ал. 9 и ал. 10 от Наредбата за ОВОС е осигурен обществен достъп до изготвената информация по Приложение 2, като е представено копие от документацията на Община Родопи и Кметство с. Браниполе. Община Родопи и Кметство с. Браниполе писмено са информирали РИОСВ-Пловдив, за липса на постъпили възражения относно инвестиционното предложение.

• Възложителят от своя страна е информирал засегнатото население, чрез съобщение на интернет страница си изготвената информацията по приложение №2.

• Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При спазване на следните условия:**

* 1. Дълбочината на проектните сондажни кладенци трябва да бъдат **не повече от 25.00 м.**
  2. Водата от сондажния кладенец да се ползва само при спазване на всички процедури по Разрешителен режим, съгласно чл.50, ал.7, т.1 от *Закона за водите.*
  3. Да се ключи договор с лицензирана фирма за всоевременното извозване на отпадъчните води до ВиК-оперетор, експлоатиращ селищната канализационна мрежа за приемане и пречистване на отпадъчнте води.
  4. Преди въвеждане в експлоатация на обекта да се изпълни чл.16, ал.1 от Закона за чистотата на атмосферния въздух (ДВ, бр.4581996 г. с посл. изм. и доп.), а именно: „Преди разрешаване ползването на строежите инвеститорът на съответните обекти предоставя на представителите на общинските органи и на Министерството на околната среда и водите в приемателната комисия:

1. протоколи за изпитването на отделните апарати, възли и участъци на пречиствателните съоръжения;

2. протоколи за технологично изпитване при регламентирано натоварване на пречиствателните съоръжения (инсталации);

3. протоколи за измерените емисии;

4. инструкции за експлоатация и контрол на пречиствателните съоръжения;

5. списък на отговорните лица за опазване на околната среда на обекта и за експлоатацията и контрола на отделните пречиствателни съоръжения.“

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 16.01.2017г.**

*Директор на РИОСВ - Пловдив*